एकनाथ लापता हुए, बागियों के साथ सूरत में दिखे; उद्धव ने पद-बंगला छोड़ा, पार्टी हाथ से गई
Maharashtra Shiv Sena Vs Shiv Sena Crisis  - Dainik Bhaskar Special Report On Thackeray Vs Shinde Group Dispute. एकनाथ शिंदे ही महाराष्ट्र के CM बने रहेंगे। 11 महीने से चल रहे महाराष्ट्र के सियासी ड्रामे का क्लाइमैक्स 11 मई 2023 को सुप्रीम कोर्ट में हुआ। सुप्रीम कोर्ट ने कहा कि उद्धव ठाकरे ने फ्लोर टेस्ट का सामना नहीं किया था।
एकनाथ शिंदे ही महाराष्ट्र के CM बने रहेंगे। 11 महीने से चल रहे महाराष्ट्र के सियासी ड्रामे का क्लाइमैक्स 11 मई 2023 को सुप्रीम कोर्ट में हुआ। सुप्रीम कोर्ट ने कहा कि उद्धव ठाकरे ने फ्लोर टेस्ट का सामना नहीं किया था। उन्होंने अपनी मर्जी से इस्तीफा दिया, ऐसे में कोर्ट पुरानी सरकार को बहाल नहीं कर सकता।
आइये जानते हैं महाराष्ट्र में कब-कब क्या हुआ था…
महाराष्ट्र की 288 विधानसभा सीटों पर 2019 में चुनाव हुए थे। बीजेपी 106 विधायकों के साथ राज्य की सबसे बड़ी पार्टी बनी। मुख्यमंत्री पद को लेकर शिवसेना और बीजेपी गठबंधन में बात नहीं बन पाई। 56 विधायकों वाली शिवसेना ने 44 विधायकों वाली कांग्रेस और 53 विधायकों वाली NCP के साथ मिलकर महाविकास अघाड़ी बनाकर सरकार बनाई।
शिंदे, शिवसेना के उन नेताओं में शामिल थे, जो कांग्रेस के साथ मिलकर सरकार बनाने के खिलाफ थे। 2019 में उद्धव ने शिंदे को विधायक दल का नेता बना दिया था। उस वक्त माना जा रहा था कि शिंदे ही महाराष्ट्र के CM बनेंगे, लेकिन NCP और कांग्रेस उद्धव को ही मुख्यमंत्री बनाना चाहती थी। इस तरह शिंदे महाराष्ट्र के मुख्यमंत्री बनते-बनते रह गए।
मई 2022 महाराष्ट्र सरकार में नगर विकास मंत्री और शिवसेना नेता एकनाथ शिंदे ने 39 विधायकों के साथ बगावत कर दी। एकनाथ शिंदे ने मणिपुर के नबाम रेबिया केस का फायदा उठाया, जिसमें सुप्रीम कोर्ट ने सत्ता से बागी हुए विधायकों की सरकार बना दी थी। साथ ही शिंदे ने महाराष्ट्र विधानसभा में डिप्टी स्पीकर के खिलाफ अविश्वास प्रस्ताव का नोटिस दे दिया। ताकि डिप्टी स्पीकर शिंदे गुट के 16 विधायकों की अयोग्यता पर फैसला न ले पाएं।
इसी बीच राज्यपाल ने उद्धव ठाकरे को बहुमत सिद्ध करने के लिए कह दिया। उद्धव इसके खिलाफ सुप्रीम कोर्ट गए, लेकिन सुप्रीम कोर्ट ने राज्यपाल के फैसले को बरकरार रखा। इसके बाद उद्धव ने इस्तीफा दे दिया था। राज्यपाल ने अब शिंदे गुट को तुरंत बहुमत सिद्ध करने के लिए कह दिया।
पढ़िए इस घटनाक्रम के सबसे अहम दिनों की कहानी...
20 जून 2022: जब महाराष्ट्र विधान परिषद के चुनाव हुए। वोटिंग के तुरंत बाद शिवसेना के एकनाथ शिंदे पार्टी के सपंर्क से बाहर हो गए। बाद में पता चलता है कि शिंदे और 11 विधायक सूरत चले गए थे।
21 जून 2022: विधान परिषद चुनाव में क्रॉस वोटिंग की आशंका के चलते उद्धव ठाकरे ने शिवसेना के सभी विधायकों की बैठक बुलाई। शिंदे को शिवसेना विधायक दल के नेता पद से हटा दिया गया
22 जून 2022: शिंदे 40 विधायकों के साथ गुवाहाटी, असम चले गए। गुवाहाटी फाइव स्टार होटल में एकनाथ शिंदे ने 42 शिवसेना और 7 निर्दलीय विधायकों के साथ फोटो जारी कर शक्ति प्रदर्शन किया।
23 जून 2022 : शिंदे को बागी खेमे ने शिवसेना विधायक दल का नेता घोषित किया गया। शिवसेना की याचिका के बाद विधानसभा उपाध्यक्ष नरहरि जिरवाल ने 16 बागी विधायकों को अयोग्यता नोटिस दिया। उसी दिन, उद्धव ठाकरे दक्षिण मुंबई में अपने आधिकारिक CM आवास 'वर्षा' से बाहर चले गए। और बांद्रा में ठाकरे परिवार के निजी बंगले मातोश्री में शिफ्ट हो गए।
29 जून 2022 : उद्धव ठाकरे ने मुख्यमंत्री पद से इस्तीफा दे दिया, शिंदे समूह के विद्रोह से शुरू हुई नौ दिनों की राजनीतिक उथल-पुथल पर पर्दा डाला।
सुप्रीम कोर्ट ने उद्धव ठाकरे से कहा था कि उन्हें अगले दिन साबित करना होगा कि उनकी सरकार के पास अभी भी बहुमत है। इस फैसले के कुछ मिनट बाद ठाकरे ने इस्तीफा दे दिया।
18 मिनट के फेसबुक लाइव सेशन में उद्धव ने कहा कि मैं मुख्यमंत्री, पार्टी अध्यक्ष समेत सभी पद छोड़ने को तैयार हूं। बस नाराज विधायकों की जो भी मांगें हैं, वो सामने आकर तो कहते।
30 जून 2022 : फेसबुक के जरिए उद्धव ठाकरे के महाराष्ट्र सीएम पद से इस्तीफा देने के 24 घंटे के अंदर शिंदे ने सीएम और बीजेपी नेता देवेंद्र फडणवीस ने डिप्टी सीएम के रूप में शपथ ली।
3 जुलाई 2022 : महाराष्ट्र विधानसभा का दो दिन का विशेष सत्र बुलाया गया। बीजेपी विधायक राहुल नार्वेकर स्पीकर चुने गए।
4 जुलाई 2022 : शिंदे ने विधानसभा में 164 वोटों से जीत हासिल की और उनके पक्ष में 99 वोट पड़े।
8 अक्टूबर 2022 : 3 नवंबर को अंधेरी (पूर्व) विधानसभा उपचुनाव से पहले, चुनाव आयोग ने शिवसेना के ‘तीर कमान’ चुनाव चिन्ह को फ्रीज करने का आदेश दिया। इसके बाद ठाकरे गुट को जलती मशाल चुनाव चिन्ह और "शिवसेना- उद्धव बालासाहेब ठाकरे" नाम दिया। शिंदे गुट को "बालासाहेबची शिवसेना" नाम और दो तलवार- एक ढाल का चुनाव चिन्ह दिया गया।
17 फरवरी 2023 : चुनाव आयोग ने आदेश दिया कि पार्टी का नाम 'शिवसेना' और पार्टी का चुनाव चिह्न 'धनुष और तीर' एकनाथ शिंदे गुट के पास रहेगा। आयोग ने पाया कि शिवसेना का मौजूदा संविधान अलोकतांत्रिक है। क्योंकि उद्धव गुट ने बिना चुनाव कराए अपने लोगों को अलोकतांत्रिक रूप से पदाधिकारी नियुक्त किया था।
20 फरवरी 2023 : आखिरकार विधान भवन में शिवसेना का पार्टी ऑफिस भी शिंदे गुट को सौंप दिया गया।
21 फरवरी 2023 : सुप्रीम कोर्ट ने लगातार 9 दिन तक इस महाराष्ट्र के सियासी संकट से जुड़े केस की सुनवाई की थी। 16 मार्च को सभी पक्षों की दलीलें पूरी होने पर कोर्ट ने फैसला सुरक्षित रख लिया था। तब भी कोर्ट ने कहा था कि उद्धव इस्तीफा दे चुके अब बहाली कैसे करें?
11 मई 2023: सुप्रीम कोर्ट ने कहा कि महाविकास अघाड़ी सरकार को बहाल करके उद्धव को वापस मुख्यमंत्री बनाने का आदेश नहीं दिया जा सकता क्योंकि उन्होंने ने फ्लोर टेस्ट का सामना ही नहीं किया था।
संभावना सच हुई– उद्धव के इस्तीफे ने उनका ही नुकसान किया
49 बागी विधायकों के साथ गोवा गए शिंदे ने एक फोटो जारी की थी। इसके बाद कयास लगाए गए थे कि अगर उद्धव इस्तीफा देते हैं तो शिंदे और BJP की राह आसान हो जाएगी। राज्यपाल नई सरकार बनाने के लिए सबसे बड़ी पार्टी BJP को न्योता भेजेंगे। शिंदे खेमे के साथ मिलकर BJP नई सरकार बना लेगी।
इन सबसे इतर एक और संभावना थी कि शिंदे खेमे को शिवसेना के सांसदों का भी समर्थन है। इन सबको लेकर वो चुनाव आयोग के पास जाकर शिवसेना के सिंबल पर दावा ठोक सकते हैं। यही हुआ भी। इसके बाद 17 फरवरी, 2023 को चुनाव आयोग ने आदेश दिया कि पार्टी का नाम 'शिवसेना' और पार्टी का चुनाव चिह्न 'धनुष और तीर' एकनाथ शिंदे गुट के पास रहेगा।
16 मार्च और 11 मई दोनों ही दिन सुप्रीम कोर्ट ने कहा कि उद्धव ने स्वेच्छा से इस्तीफा दिया था। ऐसे में कोर्ट इस्तीफा रद्द नहीं कर सकता है।